‘ડોકટર અનુરાધા….’ નિલયના મનમાં એક ટીશ ઊઠી.પીડાનો ઉભરાતો રંગ એના મનને તડપાવી ગયો પણ એણે માથું ધુણાવી આવા વિચારો ખંખેરી નાખ્યા. “મારી મા…. બસ મારી માને ખાતર હું ગમે તેવા ઝંઝાવાતો સહન કરી જઈશ. મા હસતી રહેવી જોઈયે એજ મારી તમન્ના છે.બચપણથી મારો બોજ વેંઢારતી માને હવે આરામ આપવો છે. એની ખુશીને ખાતર હું આ લગ્ન તો શું મારો જીવ પણ આપી દઈ શકું” એવું વિચારતાં નિલયની નજર ફોટા પર પડી જેમાં અનુષા એની સામે મીઠી નજરે સ્મિત કરતી હતી.